Täna jooksid Teatejooksul heategevuse nimel 9178 Eesti last 21 linnas | SA Haapsalu Neuroloogiline Rehabilitatsioonikeskus.
Täna jooksid Teatejooksul heategevuse nimel 9178 Eesti last 21 linnas
9 May, 2013 administrator
Neljapäeval, 9. mail samaaegselt 21 linnas peetud üle-eestilisest heategevuslikust Teatejooksust võtsid osa 9178 last. Liikumisvõime kaotanud laste ravi toetuse nimel jooksma tulnud põhikoolinoortele andis Tallinnas stardipaugu president Toomas-Hendrik Ilves.
Teatejooksu eestvedaja Erik Pallase avaldas heameelt, et heategevusüritusest on saanud tuhandete laste jaoks iga-aastane ilus traditsioon. “Lapsed tulevad igal aastal rõõmsasti Teatejooksule jooksma ning kannavad pärastki kogu aasta läbi uhkelt Teatejooksu särke. Selle üle on hea meel, sest Teatejooksust osa võttes annavad lapsed ja noored oma panuse heategevusse ning mõtlevad nende eakaaslaste peale, kes on liikumisvõime kaotanud. Hoolivus ja arvestamine inimestega enda ümber ja kogu ühiskonnas on ilus väärtus, mida noortele edasi anda. Ning loodetavasti oskavad nad sellevõrra rohkem väärtustada ka oma võimalusi liikuda ja sporti teha,” rääkis Pallase.
Täiskasvanud saavad Teatejooksul osalevate laste panust ning liikumisvõime kaotanud laste ravi toetada annetusega, helistades heategevusnumbril 900 7777 (ühe kõne hind on 7 eurot). Teatejooksuga kogutud annetused lähevad liikumisvõime kaotanud laste raviks Haapsalu Neuroloogilises Rehabilitatsioonikeskuses. Annetused jagunevad kolmeks ning lähevad 6-aastase Eriku, 12-aastase Artjomi ning teiste väikeste patsientide ravi toetuseks Haapsalu Neuroloogilise Rehabilitatsioonikeskuses. 6-aastane Erik sündis elutunnusteta ning elule turgutades said arstid tema emale lubada vaid seda, et poeg hakkab kunagi silmi pilgutama, tänu taastusravile astub Erik aga tänaseks abivahendite toel juba ise väikseid samme. 12-aastasel Artjomil jäid sünnitrauma järel halvatuks mõlemad jalad ja üks käsi, samuti jäi ta pimedaks, kuid Haapsalus püütakse temagi taastusraviga abivahendite toel liikuma saada. Lisaks saab Haapsalus ravi veel sadu väikeseid patsiente. Eriku ja Artjomi lugusid saab lugeda kodulehel www.teatejooks.ee/toeta.html
Teatejooksust on kujunenud Eesti suurim laste- ja noortespordiüritus ning ühtlasi suurim üritus, kus lapsed ise annavad panuse heategevuse heaks. Laste heategevussündmus toimus 21 Eesti linnas: Elvas, Haapsalus, Jõgeval, Keilas, Kohtla-Järvel, Kuressaares, Kärdlas, Narvas, Otepääl, Paides, Põlvas, Pärnus, Rakveres, Raplas, Sillamäel, Tallinnas, Tartus, Toilas, Valgas, Viljandis, Võrus. Enim osalejaid oli Pärnus, kus heategevuse nimel tuli jooksma 1341 last, järgnesid Tartu 1233 osalejaga ja Tallinn 873 osalejaga. Kui sümboolse avapaugu andis Tallinna jooksul president Toomas-Hendrik Ilves, siis soojendusvõimlemise viisid läbi tuntud sportlased, nende seas kergejõustiklased Kätlin Tõllason ja Priit Aus (Tallinnas), sõudja Allar Raja ja treener Matti Killing (Pärnus), kümnevõistleja Martin Sisas (Rapla), jooksja Vjatšeslav Košelev (Sillamäe), suusataja Anti Saarepuu (Võrus) ja paljud teised.
Lisatud fotodel: Noored täna Teatejooksul Tallinnas, soojendusvõimlemist tegi kettaheitja Kätlin Tõllason. Fotode autor Marko Mumm.
Tel: +372 50 21 766
Previous PostAlustati liikumispuudega inimesi abistava projektiga “Koos liikvele”Next PostSA Haapsalu Neuroloogiline Rehabilitatsioonikeskus juhatuse esimehena jätkab Priit Eelmäe